1077: e nas la Patrie dal Friûl
Il 3 di Avrîl dal 1077 al rapresente une ricorence impuartante pal popul furlan, parcè che e stabilìs la nassite dal Stât patriarcjâl furlan, une istituzion guidade dal Patriarcje di Aquilee che e metarà adun fint al XV secul il Friûl e cetancj altris teritoris intune uniche istituzion, che par chê volte e à tocjât alts nivei di organizazion civîl.
Par clarî miôr il moment storic dulà che si inserìs chest event, o ripuartìn un test gjavât fûr dal libri "La nestre storie" (ed. Ass. Storie dai Longobarts, 1990) che al met adun lis conferencis su la storie dal Friûl tignudis di Pre Checo Placerean tal Unvier dal 1978.
"Tal 1077, sot dal Imperadôr Indrì IV al è tornât a nassi il Friûl cul non di "Patrie dal Friûl". E il cont cui jerial? Il Patriarcje. Ma chê robe chi no ven tun moment. Al coventave che cualchidun le ves za preparade, le ves tornade a tirâ sù.
Prin dal 1077 i conts no valevin nuie; cui che o vin vude la fortune di vê e jere int di prime categorie fra i patriarcjis, ducj todescs. A fasevin part de Baviere e de Carintie e a'nd è stât un – al tocje fâ il non: Poppo o Popon – che al à fat sù la basiliche che o viodês a Aquilee, le à fate dal 1031, le à dedicade e al è sapulît tal mieç de basiliche, là jù. Al è stât lui che al à tornât a tirâ sù lis sortis dal Friûl. Al jere carintian, fradi dal cont di Carintie, e al vignive di Treffen, un paisut dongje di Vilac. Cul fat che il patriarcje Siart tal 1077 nol jere plui dome vescul ma ancje cont, e scomence la storie dal Stât indipendent furlan te Ete di Mieç.
Dal 1077 indevant il Friûl al jere un stât tant indipendent che al veve parfin un Parlament. Nô o vin i documents, par dî, di une riunion dal Parlament furlan di vincj agns prime dal Parlament inglês. Chel al veve une sole funzion: che il re nol podeve imponi une tasse, e tirâle, cence che i siôrs si metessin dacuardi su cui che al veve di paiâle. Nuie altri!
Culì, no! Culì, intant il patriarcje nol è come il re de Inghiltere che al comande il parlament: il patriarcje al è dome il president e al è obleât a ubidî a ce che il parlament al decît.
Seconde robe: tal nestri parlament no son dentri dome siôrs, ma a son ancje lis libaris comunitâts, i comuns, come Udin, come Glemone, come Cividât, che i fasin part tant che i siôrs.
Tierce robe: nissun nol po tignî un esercit cence il permès dal parlament; il patriarcje nol pues fâ vuere cence il permès dal parlament. Une robe serie! Al sameave cetant a une monarchie costituzionâl!
Dut câs, il Parlament furlan al è scomençât in chê epoche li e al dure fintremai tal 1420 (dentri dal Stât indipendent, po fintremai ai prins dal ‘800, N.d.R.). Ma dal 1077 al 1420 a son saltâts fûr ancje altris personaçs di prime categorie. Un al è Bertrant. Al è rivât dal 1334, al veve 74 agns. Al è muart, copât dai siôrs furlans e dai cjalunis di Cividât te plane de Richinvelde, tal 1350. Il patriarcje Bertrant al è chel che al à dedicade la glesie sul San Simeon e al è chel che al à sopuartât un dai piês taramots che a sedin mai comparîts te nestre storie.(...)
O vin vût cualchi altri patriarcje ancjemò di prime categorie. Marquart, par esempli. Om di cjâf, om di culture, avocat dai plui grancj dal so secul, al vignive di Ausburg; nus à dât lis "Constitutiones Patriae Fori Iulii". Savêso ce che al vûl dî? Il codiç dal Friûl. Cun chel codiç nô o sin lâts indevant fin tal 1797".
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn